Eddig és ezután sem fogja semmilyen retorzió érni a pedagógusokat, amiért részt vesznek a szerdai polgári engedetlenségi akcióban – mondta a köznevelésért felelős helyettes államtitkár a Tv2 szerda reggeli műsorában.

Sipos Imre hozzátette, hogy a munkáltató és az iskolaigazgatók feladata, hogy szerdán zökkenőmentes legyen ezen “közösségi programnak” a szervezése. A Tanítanék mozgalom nevében Pukli István, a fővárosi Teleki Blanka Gimnázium igazgatója hirdetett szerdára, egyórás időtartamra polgári engedetlenséget.

A helyettes államtitkár szerint a köznevelési kerekasztal munkája folyamatos, a Tanítanék mozgalom 12 pontjában pedig semmi olyan követelés nincs, amelyet a minisztérium vagy a szakértői csoportok ne ismertek volna.

A pénteki igazgatói konferenciáról szólva Sipos Imre azt mondta, három témája lesz: a tartalomfejlesztési kérdéseket járják körül, a pedagógusképzésről és -továbbképzésről tanácskoznak, valamint a fenntartásról és az iskola támogatói környezetéről lesznek előadások.